  Анжелика Тихонова корреспондент Удмуртиын Быдӟым Атыкай ожын бырем ожгарчилэсь, 1910-тӥ арын 18-тӥ коньывуонэ вордӥськем Кез ёросысь Удмурт-Зязьгор гуртысь Михаил Константинович Игнатьевлэсь ӵыжы-выжыоссэ утчало. Со сярысь Ижкар администрацилэн пресс-службаез ивортэ. Рядовой Михаил Игнатьев Удмурт АССР-ысь Кез ёрос военкоматэн 1941-тӥ арын 2-тӥ коньывуонэ армие басьтэмын вал. Службазэ Шундыпуксёнпал фронтысь 33-тӥ армиысь 17-тӥ стрелковой дивизиысь 1316-тӥ стрелковой полкын нуиз. Ожгарчилэсь лысьӧмъёссэ Смоленск улосвылысь Тёмкинно ёросысь Мурыгино гуртысь азьвыл госпитальлэн шайвылысьтыз 2016-тӥ арын 6-тӥ куартолэзе Москваысь утчаськисьёслэн «Обелиск» отрядысьтызы волонтёръёс шедьтӥзы. Бӧрысь соосты со ёросысь ик Васильевское черкогуртын огъя шае ватӥзы. Со дырысен волонтёръёс ожгарчи сярысь ужкагазъёсты но ватэм интыезъя тодметъёсты сётыны Михаил Игнатьевлэсь ӵыжы-выжыоссэ утчало. Юанъёсын Москваысь утчаськисьёслэн «Обелиск» отрядысьтызы волонтёрлы roza-fattahova@mail.ru электрон почтае вазиськыны луэ.  Тодэ вайытом, Вормонлы 75 ар тырмон азьын Удмуртиын «Письма сквозь время» книга поттыны малпало.   Тегъёс: Ижкар Кез Удмуртия ВормонНунал БыдӟымАтыкайож  